Mode: Die blinkste Grammys nógJohn Legend (Foto: Jordan Strauss/Invision/AP) Die 62ste jaarlikse Grammy-musiektoekennings is Sondag by die STAPLES Center in Los Angeles uitgedeel en die musiektalent van Hollywood het hul beste voetjie voor gesit toe hulle op die rooitapyt gestap het. Vanjaar was blinkers ŉ groot tendens onder vroue, terwyl mans ook aansienlik meer aandag aan die modegiere van die oomblik gegee het. Die “All of me”-sanger John Legend het ŉ grys pak met ŉ lang grys baadjie gedra wat deur Alexander McQueen ontwerp is en die kletsrymer Lil Nas X het uitgehang met ŉ helder pienk Versace-uitrusting van kop tot tone. Die sanger en akteur Billy Porter het oudergewoonte die koppe laat draai met sy blou disko-uitrusting. Dié katpak het meer as 70 000 Preciosa-kristalle en is deur Baja East gemaak. Die sluier aan Porter se hoed kon met ŉ afstandbeheerder oop en toe gemaak word. Vroulike bekendes soos Alicia Keyes, Danielle Jonas, Heidi Klum, Priyanka Chopra Jonas en Lana Del Rey het almal lang blink aandrokke gedra. Kyk hier hoe die bekendes gelyk het: